Mosjøen skolekorps

Mosjøen skolekorps er et tradisjonelt musikkorps basert i Mosjøen med historie tilbake til 1948. Korpset deltar i liten grad i musikktevlinger, men hevdet seg med seier i en korpskonkurranse i Scarborough i 2008. Siden starten i 1948 har korpset hatt både med- og motgang. Etter mer enn 60 års aktivitet framstår skolekorpset som et vitalt tilskudd til Mosjøens kulturliv.

Historie 
Mosjøen skolekorps opprettet den 10. mars 1948, men spirene til korpset dukket allerede opp på 1930-tallet. Skolestyrer Jørgen Grannes foreslo å opprette et hornorkester ved Mosjøen folkeskole (som tilsvarer dagens Mosjøen videregående skole). Først i 1946, året etter frigjøringen, ble tanken om et skolekorps hentet fram på nytt. Det konstituerende møtet skjedde den 10. mars 1948 lærerrommet ved daværende Mosjøen folkeskole og det var fjorten foreldre av mulige korpsmedlemmer, to lærere samt to utsendinger fra henholdsvis Hornmusikken Fram og Mosjøen Hornmusikk. Ifølge formålsparagrafen har Mosjøen Skolekorps «til oppgave å fremme musikklivet i byen. Det skal være med på å skape interesse for musikk mellom barn og ungdom og fest og glede for eldre og yngre».

De to første musikkinstrumentene, et althorn og en pistong, ble bestilt rett etterpå og etter anmodning fra styret tok lærer Leiv Nes på seg jobben som korpsets første dirigent. Da dirigenten for første gang begynte øvingstimene besto korpset av tolv gutter. Som med alle skolekorps er det naturlig at noen slutter mens andre kommer til, og etter hvert som korpset anskaffet flere instrumenter.

Arrangementer preget av tradisjon 
Korpset har en del arrangementer og faste innslag som gjentas år etter år: 
«Den store korpskonserten» er en felleskonsert hver høst for alle korpsene i Vefsn og hvor Mosjøen Skolekorps er både vert og arrangør. 
«Luciakonserten» arrangeres i aulaen på Mosjøen videregående skole en søndag midt i desember. Konserten er et samarbeid med Musikkverkstedet til Vefsn kommunes Kulturskole.                                                                                   
Korpset spiller i Dolstad kirke på julaften.
«Ungdom på scenen» arrangeres i kulturhuset i mars. Her inviterer korpset andre utøvere til samspill og konsert.
17. mai klokken 8 om morgenen spilles nasjonalsangen Ja vi elsker i paviljongen i byparken før det marsjeres i bygatene, seinere er det spilling i barnetog og borgertog.

Dirigenter 
Korpset har hatt 17 dirigenter siden starten i 1948. Den som har lengst fartstid er Henrik Moe Jakobsen som var dirigent fra og med høsten 1952 ut vårsesongen 1970, hvilket er 18 år eller 36 semester. Dirigent per 2012 er Ragni Einmo som begynte 17. mai 2000 og har ved utgangen av 2011 fullført 23 semester

Meritter 
Mosjøen skolekorps har aldri hatt spesiell fokus på å delta og hevde seg i konkurranser, men satser heller på trivsel og moro med musikk, drill og fellesskap. Derfor er det ikke spesielt mange pokaler å finne i premieskapet – med ett unntak. I forbindelse med 60-årsjubileet i 2008 dro korpset til Scarborough i Storbritannia og vant like godt Scarborough Music Festivals korpskonkurranse i tevling med mange andre dyktige skolekorps fra Norge. Det ble også arrangert et korpsstevne i Mosjøen til 60-årsjubileet.

Eksterne lenker 

 Hjemmeside for Mosjøen Skolekorps
 Scarborough Music Festival 2008

Norske skolekorps
Etableringer i 1948
Kultur i Vefsn